Titah Sempena Hari Guru dan 100 Tahun Pendidikan Formal Assalamualaikum Warahmatullahi Wabarakatuh. Bismilahhirahmanirahim. Alhamdulilahi Rabbil Alamin Wa bihi Nasta'inu 'ala Umuriddunia Waddin Wassalatu Wasalamu'ala Asyrafil Mursalin Saiyidina Muhammaddin Wa'ala alihi wasahbihi ajma'in, Wa ba'du. Beta bersyukur kehadrat Allah Subhanahu Wataala kerana dapat hadir bersama-sama untuk meraikan sambutan Hari Guru kali ke-24 dan Sambutan 100 tahun Pendidikan Formal di Negara Brunei Darussalam, dengan tema "Pendidikan Sepanjang Hayat Menjamin Kesejahteraan Rakyat." Jarak 100 satu-satu perkembangan. Maka demikian itulah dengan pendidikan di Negara Brunei Darussalam telah pun mencapai tahap matangnya 100 tahun itu. tahun boleh dijadikan penanda aras bagi kematangan Dalam tempoh tersebut, sistem pendidikan tentu sahaja telah mengalami banyak perubahan, selaras dengan perkembangan dan tuntutan masa. Dengan pandangan jauh paduka ayahnda beta sendiri, Al-Marhum Sultan Haji Omar 'Ali Saifuddien Sa'adul Khairi Waddien, Baginda itu telahpun melaksanakan dasar pendidikan seimbang dengan memberikan penekanan kepada pendidikan ugama Islam di samping memajukan pendidikan biasa. Dasar ini telah berjaya melahirkan cerdik pandai tempatan yang berkualiti. Alhamdulilah, dasar pendidikan yang kita laksanakan selama ini, khasnya selepas kemerdekaan, adalah semakin mantap. Dasar berkenaan bukan sahaja dapat melahirkan modal insan yang diperlukan, malahan juga berjaya menyatu padukan rakyat dan penduduk dalam satu kesatuan yang kukuh berpaksikan Melayu Islam Beraja. Dari sinilah bertolaknya peranan guru. Guru mestilah membuktikan kehebatannya dengan memiliki daya kepimpinan berwibawa, disamping juga mempunyai pengetahuan yang luas. Disinilah hebatnya guru itu, sehingga mereka terus disanjung dan dihormati. Guru patut memberitahu kita supaya tidak leka, dan juga perlu berkerja keras bagi mengukuhkan pengajaran dan pembelajaran yang menjurus kepada kemahiran-kemahiran abad ke 21. Ke arah ini Kementerian Pendidikan wajarlah merangka strategi dan pendekatan lebih baik dalam sistem pendidikan negara. Beta adalah menyambut baik usaha Kementerian Pendidikan untuk mereview sistem pendidikan negara abad ke 21 SPN 21 setelah sistem ini mula dilaksanakan pada tahun 2009. Dalam penilaian semula itu, turut mesti dilihat ialah kelemahan-kelemahan atau kekurangan- kekurangan jika ada. Adalah tidak memadai jika kita cuma menonjolkan perkara- perkara yang bagus-bagus belaka kerana Beta sendiri belum lupa di awal-awal kelahiran SPN 21 dahulu ia turut memaparkan beberapa kelemahan di dalamnya. Adakah kelemahan kelemahan ini sudah diatasi atau bagaimana?
Di peringkat antarabangsa pula, Negara Brunei Darussalam telah menyertai komitmen global untuk menyediakan pendidikan asas yang berkualiti bagi semua kanak-kanak, belia dan orang dewasa. Beta gembira mengetahui bahawa kadar literasi bagi lelaki dan perempuan yang berusia 15 hingga 24 tahun adalah 99.18 peratus dan 99.53 peratus. Ini menunjukkan bahawa kita sudah mencapai sasaran "Millenium Development Goals" dalam kadar literasi. Kita juga telah dapat memenuhi enam matlamat dalam rangka education for all (E.F.A) yang perlu dicapai dalam tahun 2015. Berdasarkan laporan yang dikeluarkan oleh UNESCO, pencapaian kita adalah baik berbanding dengan keadaan di beberapa negara di mana masih terdapat jumlah yang sangat besar seramai 250 juta kanak-kanak di seluruh dunia tidak dapat membaca, menulis dan mengira. 130 juta dari kanak-kanak yang berada di sekolah rendah masih belum mencapai standard minima pembelajaran dan 120 juta lagi mempunyai kadar kedatangan ke sekolah yang rendah termasuk seramai 57 juta yang langsung tidak bersekolah. Setentunya kita tidaklah mahu mendengar bahawa kita juga akan turut jadi penyumbang kepada angka tersebut. Beta sangat gembira mengetahui bahawa negara kita telah pun memainkan peranan yang lebih besar dan meluas di rantau ini dan di peringkat antarabangsa. Jika dahulu, negara ini hanya dikenali sebagai penyumbang kewangan sahaja tetapi kini kita sudah mampu memberikan khidmat berbentuk human capital dari segi penghantaran tenaga pengajar tempatan bagi mengajar bahasa Inggeris ke negara negara jiran. Tidak diragui lagi, kita di Brunei telah pun menjadi sebahagian daripada warga dunia yang sedang menikmati kemajuan pendidikan. Namun dalam keghairahan menikmati kemajuan itu, kita jangan lah lupa terhadap asas-asas awal kita mencipta laluan kegemilangan pendidikan sehinggalah ke hari ini. Asas-asas awal tersebut ialah Pendidikan Islam. Di sinilah kita bermula dengan calak kita sendiri. Pendidikan formal atau tidak formal adalah terus didasari oleh Pendidikan Islam itu. Inilah Brunei kita dengan pendidikan, tidak siapa yang boleh mengubah atau merubahnya. Akhirnya, Beta ingin mengucapkan Selamat Hari Guru kepada semua warga guru di negara ini dan berdoa semoga segala penat lelah dan sumbangan para guru sekalian akan mendapat ganjaran dan keredhaan Allah SWT jua. Kepada para penerima anugerah-anugerah Hari Guru pula, Beta mengucapkan setinggi- tinggi tahniah dan berharap agar anugerah seumpama ini akan turut menjadi punca peningkatan motivasi dan produktiviti para guru yang masih berkhidmat. Sekian. Wabillah hitaufik wal hidayah , Wassalamualaikum Warrahmatullahiwabarakatuh.